מכונת הרעל

"מכונת הרעל" הוא ביטוי בפוליטיקה הישראלית המתייחס למנגנון תעמולה המפיץ מידע שקרי או שגוי, הסתה וחדשות כזב נגד יריבים. במקור, הביטוי מתייחס לשיטת דברור מסריו של בנימין נתניהו, אך מושאל גם לשימושים אחרים.

 מאפיינים 
"מכונת הרעל", לטענת מבקריה, היא מנגנון המורכב מרשת רחבה של משתמשים, לרבות בוטים ו"בובות גרב", המהדהדים מסרים המשרתים את האינטרסים של בנימין נתניהו. המנגנון נועד לבצע "הנדסת תודעה" ומבצעי השפעה על הציבור הישראלי באמצעות הפצת מידע חלקי ושקרי, דיסאינפורמציה ותאוריות קשר, אשר פוגעות באמון הציבור ביעדיה – התקשורת בישראל, מערכת הביטחון, מערכת המשפט ויריבים פוליטיים. נגד יעדים אלו מופצים מסרים שליליים באמצעי התקשורת וברשתות החברתיות. במקביל, פעיליה מפיצים מסרים אוהדים לנתניהו ולמשפחתו, תוך הכפשת יריביו הפוליטיים. מרכיב מרכזי בפעילותה הוא הפצת דיסאינפורמציה, השחרת מתנגדים, ותיאוריות קשר המערערות את אמון הציבור במוסדות הדמוקרטיים. בין היתר, המטרה היא להחריף את הקיטוב הפוליטי בישראל, להשפיע על תומכי הימין בנתניהו וצעדיו, ולשמר את המשך שלטונו.

השימוש בביטוי בישראל
 יצירת המונח בתקופת המשבר הפוליטי 

הביטוי נוצר בתחילת שנות ה-20 של המאה ה-21 בקרב מתנגדי ממשלתו של בנימין נתניהו, תוך המחשת פעילותו באמצעות המשלתו למכונה ל"ייצור רעל". במאי 2022 החל נפתלי בנט לכנות לעיתים תכופות את תעמולת הליכוד "מכונת רעל". בנאום ב אמר "מכונת הרעל גובה מחיר, עתיד המדינה בסכנה [...] מולנו ניצבת מכונת רעל שקרית שמציירת אותנו כבוגדים". בעניין דומה כתב מעט לפני התפרקות הממשלה. מאוחר יותר, בנאום בכנסת, אמר כי ממשלתו כשלה במתן האפשרות למכונה לפעול ולפגוע בחברי הקואליציה, בלי שהסבירו כנגד. כמו כן טען בנט כי פעולת "מכונת הרעל" הביאה לפרישת עידית סילמן מהקואליציה. באוגוסט 2022, לאחר שיונתן פולארד חזר בו מהבעת התמיכה במפלגת "הרוח הציונית", טענה ראש המפלגה איילת שקד ש"מכונת הרעל העמידה אותו במצב בלתי אפשרי".

באוגוסט 2022, לאחר הקמת ממשלת ישראל השלושים ושש, השתמש יאיר לפיד אף הוא במונח דומה בנאום בכנס בחירות של "יש עתיד", כשאמר "מכונת ההסתה והרעל נוצחה" בארבע מערכות הבחירות החולפות.

בדצמבר, לאחר שפרש מהפוליטיקה, הצהיר נפתלי בנט כי הוא "יוצא למלחמה" נגד גורמים שהכפישו אותו ופרסמו נגדו שקרים במהלך כהונתו כראש ממשלה אותם הכליל בכינוי "מכונת הרעל". בנט שלח מכתבי התראה לפני הגשת תביעות דיבה. אחדים מהנמענים התנצלו על דבריהם ואף שילמו פיצוי על כך, ונגד אחרים הוגשו תביעות דיבה.

אהוד ברק כתב לאחר שרמי מתן הותקף באלימות והוכה על ידי פעיל ליכוד במהלך הפגנה בגשר עין חמד כי "מכונת הרעל וההסתה של נתניהו עוברת למוד אלימות". גם משה יעלון השתמש בביטוי דומה, "מכונת הרעל והשקרים".

בנובמבר 2022 כתב בן כספית כי בצלאל סמוטריץ' "לומד עכשיו, על בשרו, את טעמה של מכונת הרעל הביביסטית", לאחר שסירב להצעות נתניהו במהלך המשא ומתן הקואליציוני.

 שימושים מאוחרים 
יועץ התקשורת של נתניהו, טופז לוק, אמר על ההאשמות בדבר קיומו של מנגנון כזה: "אני אומר להם שהם עושים נזק, אבל אני לא יכול לשלוט בהם [בפעילים]. אין גם דבר כזה מכונת רעל. אין הנחיה שאתם צריכים לצייץ [...] אחרי משהו. הם רואים עוול שעשו לנתניהו והם פועלים לבד".

בינואר 2023 הגיב יו"ר לשכת עורכי הדין אבי חימי, להאשמות נגדו על הטרדה מינית, וכתב שמדובר ב"מכונת הרעל" שמנסה לחסל אותו בשל התנגדותו לרפורמה המשפטית. במרץ הופיע המונח בכותרת מכתב ההסתדרות הרפואית בישראל שהציג אותה כגורם לפגיעה באנשי צוות רפואי.

ביוני 2023 התייחס יאיר לפיד ל"מכונת הרעל" בעדותו במשפט נתניהו, כאשר נשאל על אי־בהירות לגבי תחילת שירותו הצבאי: "הייתי כתב צבאי ב'במחנה', זה איזה סיפור על אנקדוטה בתחילת מלחמת לבנון הראשונה שמה שקרוי "מכונת הרעל" שנים כבר חוגגת על זה". גם כשנשאל שאלות נוספות בהן נרמז על חוסר אמינות, ענה לפיד שהוא לא ישתף פעולה עם "מכונת הרעל".

העיתונאי סמי פרץ תיאר את "מכונת הרעל" באומרו שהיא "פועלת בכמה מעגלים: בולדוגים בכנסת, שופרות בערוצי הטלוויזיה והרדיו, מעריצים ופעילי שטח גסי רוח והבן הבכור כמובן. הם מהלכים אימים, מנסים לערער את אמון הציבור בכל מערכות השלטון".

 ייחוס לימין 
במאמר באתר "News1 מחלקה ראשונה" כתבה שני גרנות-לובטון, ממובילות תנועת "אנאקספטבל" ב, כי "מכונת הרעל" של הימין עובדת בשיטה של הפצת שקרים ואחר כך ציפייה שהצד השני יתאמץ להכחיש אותם. בן כספית הסביר את מנגנון הפעולה שלה ברשתות החברתיות באמצעות דוגמה: משתמש אלמוני בטוויטר פרסם ציוצים ובהם טענות והשמצות כלפי יאיר לפיד, איילת שקד ואחרים. למשתמש זה אלפי עוקבים, חלקם כנראה בוטים. הציוצים הופצו מחדש ברשתות החברתיות על ידי יעקב ברדוגו, יאיר נתניהו ואחרים, והגיעו לתפוצה רחבה. גם אם לאחר מכן מתברר שהפרטים אינם נכונים, הם ממשיכים להיות מופצים בקרב תומכי נתניהו והליכוד, ולעיתים מגיעים גם לאתרי חדשות, ערוצי חדשות ותחנות רדיו.

ביולי 2025 מנכ"ל פייק ריפורטר, ניר רוזן, הסביר כי מנגנון הפעולה התפתח וכולל גם הפצת שקרים יותר חמורים ובאמצעות ערוצי הפצה ממסדיים.

ב-17 ביולי 2025 פורסם מסמך שהוכן עבור ועדת המשפט של בית הנבחרים האמריקאי שבדק אם גופים לא ממשלתיים שקיבלו מענק מממשל ביידן תרמו בין היתר גם לארגוני מחאה נגד הרפורמה המשפטית. כתבים, גופי תקשורת ופוליטיקאים מהקואליציה החלו להפיץ טענה שקרית כי על פי הדו"ח ממשל ביידן העביר לארגוני מחאה קרוב למיליארד דולר. פייק ריפורטר ומיזם בדיקת העובדות "בודקים" פרסמו ניתוח של הדו"ח המראה כי מדובר בטענת כזב, וכי לפי הדו"ח עצמו מדובר לכל היותר בכ-557 אלף דולר – אך אין אינדיקציה שתרומות אלו הגיעו מהממשל האמריקאי – וכ-42 אלף דולר לתוכנית החינוכית של התנועה לאיכות השלטון בשנים 2020-2022, לפני שהוקמה הממשלה ה-37 והחלה המחאה. אך הידיעה הופצה על ידי כתבים של ערוץ 14, באתר חדשות 12 על ידי עמית סגל, על ידי חבר הכנסת שמחה רוטמן, השרים מירי רגב ובצלאל סמוטריץ' ועל ידי ראש הממשלה בנימין נתניהו. לדברי מנכ"ל פייק ריפורטר "הדיווח המזויף הוא אחד השקרים הגדולים ביותר שהופצו על ידי מכונת הרעל בשנים האחרונות".

לפי עיתון דה מרקר, מדובר במנגנון תעמולה מסועף ומיומן להפצת מסרים, נרטיבים, שקרים ותיאוריות קונספירציה שמפורסמים מדי יום בכמויות עצומות. חלק ניכר מהמימון פעילות זו הגיע מרווחי חברת "בנקור", שנוסדה על ידי אייל הרצוג וגליה בן ארצי, אחייניתה של שרה נתניהו. בתוכנית הטלוויזיה "עובדה" פורסם כי חלק ממכונת הרעל הופעל על ידי חני בליוויס, ראש לשכתו של יו"ר הליכוד, בנימין נתניהו, על-פי הנחיות שקיבלה משרה נתניהו. בעקבות התחקיר הורתה היועצת המשפטית לממשלה, גלי בהרב-מיארה, לפתוח בחקירה משטרתית של שרה נתניהו, בחשד להטרדת עד. בליוויס נפטרה במרץ 2023.

עם פעילי מכונת הרעל יש הפועלים בגלוי, בשמם האמיתי, ויש המסתתרים מאחורי כינוי. במאי 2025 נטען בחדשות 12 כי אחד הפעילים במכונת הרעל, שעם עוקביו נמנים אחדים מראשי הימין, הוא נתי ייני, מורה להיסטוריה בתיכון "אהל שם" ברמת גן, הפועל בטוויטר תחת הכינוי Judeoespñol.

באוקטובר 2025 פורסמה עדותו של אלי פלדשטיין, שכיהן כדובר לענייני צבא של ראש הממשלה בנימין נתניהו, במסגרת חקירת השב"כ בפרשת הדלפת המסמכים המסווגים. בעדותו תיאר פלדשטיין את האווירה בלשכת ראש הממשלה, כינה אותה "מכונת רעל" וטען שאוספים שם חומרים על אנשים, כמו שאספו על שר הביטחון יואב גלנט.

בפברואר 2026 פרסמה מפלגת "הליכוד" תצלום מזויף, שבו יאיר לפיד ונפתלי בנט מרימים ידיהם יחד עם ראשי המפלגות הערביות. יו"ר ועדת הבחירות המרכזית, השופט נעם סולברג, הורה להסיר את התתצלום ולשלם הוצאות בסך 8,500 ש"ח. מפלגתו של בנט הגיבה לכך: "מנצחים את מכונת הרעל. לא נאפשר לליכוד להפיץ רעל שקרי. נמשיך לפעול בכל הכוח נגד השקרים, הפייק AI והרעל".

 ייחוס לשמאל 
במאמר שפורסם באתר "מידה", המזוהה עם נתניהו, נטען כי קיימת גם "מכונת רעל של השמאל". טענה זו לוותה בציטוטים של גיל קופטש, גדי סוקניק, רוגל אלפר ורביב דרוקר. באופן דומה, בערוץ עכשיו 14 הנחשב מקורב לנתניהו, נטען כי נפתלי בנט היה יעד להתקפות מצד "מכונת הרעל של השמאל" בשל טענות להדתה במערכת החינוך, בעת כהונתו כשר החינוך. במאמר בישראל היום כתבה הפובליציסטית הימנית עירית לינור כי הקריאות "צורר", "בוגד" "רודן", "מפקיר החטופים" ו"מחריב ישראל" במסגרת המחאה כנגד נתניהו הם "מכונת הרעל של קפלן". לדבריה, פעילותם של פעילי ימין כמו מרדכי דוד הם "רעל" אך לא "מכונת רעל", שכן מדובר בפעילות ספורדית בלבד.

גם בהקשר למשא ומתן על צירופו של גדעון סער לממשלת נתניהו, כתבה אשתו גאולה אבן-סער ש"מכונת הרעל" של מתנגדי נתניהו גרועה אף מזו של תומכיו.

איילת השחר סיידוף, יושבת ראש ארגון אימהות בחזית, סיפרה כי היא הפעילה מכונת רעל, כדי ליצור פילוג בחברה החרדית.

 ראו גם 
 ביביסטים
 פייק ניוז
 הסתה
 דיסאינפורמציה
 הנדסת תודעה
 מבצע השפעה
 בוט

 קישורים חיצוניים 























 הערות שוליים 

קטגוריה:ביטויים פוליטיים ישראליים
קטגוריה:ישראל: תעמולה
קטגוריה:המחאה נגד בנימין נתניהו
קטגוריה:כינויי גנאי